གངས་རིའི་བུ་མོ་ལགས།ཁྱེད་ཀྱིས་ངའི་སྙན་ངག་འདིའི་ཤོ་ལོ་ཀ་རེ་རེའི་དོན་མཁྱེན་ཀྱང་།སྤྱི་སྡོམ་མ་མཁྱེན་པར་གསུངས་པ་འདི་ནི་གནད་འགག་ཅིག་རེད།དྲང་པོ་ཞུས་ན།ཕྲན་གྱི་སྙན་ངག་འདི་ལ་སྤྱིའི་གོ་དོན་རྡོག་རྡོག་འདྲ་བོ་བཤད་ཤོག་ཟེར་ན།བཤད་རྒྱུ་ཞིག་མེད།ཀུན་གྱིས་བཟང་བཟང་དུ་འཛིན་པ་ཞིག་ལ་སྙན་ངག་ནང་གི་མི་སྣ་དང་པོས་ཞན་ཆ་ཡོད་པར་མཐོང་ཞིང་།ཀུན་གྱིས་སྐྱོན་ཅན་དུ་འདོད་པ་ཞིག་ལ་མི་སྣ་དང་པོས་རིན་ཐང་ཡོད་པ་དང་།འཚོལ་སྙེགས་བྱ་རིན་ཡོད་པའི་བསམ་པ་ཞིག་གི་ཐོག་ནས་བསམ་གཞིགས་ཡུན་རིང་བྱས་མཐར།མུན་ནག་ནང་འཁྱམས་ཏེ།ལོ་མ་ལྗང་ཁུ་བཙལ་དང་འཚོལ་བཞིན་པ་རེད་ལ།ལོ་མ་ལྗང་ཁུས་རང་ལ་བརྩེ་བ་དང་།རང་ཉིད་ལོ་མ་ལྗང་ཁུ་དང་རྒྱང་ཐག་མི་རིང་བའི་ཡིད་ཆེས་བྱེད་བཞིན་ཡོད།བསྟན་དོན་དེ་འདྲ་ཞིག་རེད།ཡིན་ནའང་ངས་སྙན་ངག་འདིའི་ནང་དཀའ་ལས་རྒྱག་ས་གཙོ་བོ་དེ།སྙན་ངག་འདིའི་བརྗོད་དོན་དེ་ཀློག་པ་པོས་རང་རང་གི་འཚོ་བའི་གནས་ཚུལ་དང་།བསམ་བློའི་གནས་བབས་གཞི་བཟུང་གོ་བ་མང་པོ་བླངས་ཆོག་པ་དང་གཅིགབརྗོད་དོན་མཚོན་སྟངས་དེ་ཚིག་སྦྱོར་ཙམ་གྱི་སྒང་ལ་མ་བཞག་པར།སྒྲོམ་གཞི་སྒྲིག་སྟངས་ཐད།ཆང་ཁང་གི་ཕྱི་ནང་ངམ་སྣང་བ་དང་མུན་པ་སྟེ་ཏག་ཏག་ལྡོག་ཕྱོགས་ཡིན་པའི་ལྗོངས་བཀོད་ཅིག་བདམས་པ་དང་གཉིས།ཀུན་གྱིས་ཡིན་ཤག་ཤག་ཏུ་བརྩི་བའི་དོན་གནད་ལ་དོགས་སློང་དང་།མིན་ཤག་ཤག་ཏུ་བརྩི་བའི་དོན་གནད་ཅིག་གི་དགེ་མཚན་བརྗོད་དེ།བློ་སྟོབས་ཆེན་པོས་དེ་རྗེས་སུ་བསྙེགས་པ་དང་གསུམ་བཅས་གནད་འགག་ཡིན།གོ་དོན་རབ་རིབ་འདི་འདྲ་ཞིག་ལས་ལྷག་པའི་འགྲེལ་བཤད་ངས་ཞུ་ཐུབ་མ་སོང་།